钦定古今图书集成/理学汇编/文学典/第251卷 > 张炎乐府指迷 > 《清空》
## 钦定古今图书集成/理学汇编/文学典/第251卷 > 张炎乐府指迷 > 《清空》

词要清空，不要质实。清空则古雅峭拔，质实则凝涩
晦昧。姜白石如野云孤飞，去留无迹。吴梦窗如七宝
楼台，眩人眼目，拆碎下来，不成片段。此清空质实之
说。又如《声声慢》云：“檀栾金碧，婀娜蓬莱，浮云不蘸芳
洲。”前八字恐亦大涩。如《唐多令》云：“何处合成愁。离人
心上秋。纵芭蕉不雨也飕飕。都道晚风凉，天气好，明
月怕登楼。把前事，梦中休。花开烟水流。燕辞归。尚淹
留。垂柳不萦裙带住，谩长是，系行舟。”此词疏快不质
实如是，集中者尚有，惜不多见。白石如《疏影》《暗香》《扬
州慢》《一萼红》《琵琶仙》《探春》《春归》《淡黄柳》等曲，不惟清
虚，且又骚雅，读之使人神观飞越。